নিকোলাই মার-এর মৃত্যু হয় ১৯৩৪ সালে। কিন্তু তারপরও অবস্থা একই থাকে। তাঁর অনুসারী ভাষাবিদরা গুরুর ধ্যানধারণাই পল্লবিত করতে থাকেন সোভিয়েত রাশিয়া জুড়ে। এর মধ্যে শুরু হয় দ্বিতীয় মহাযুদ্ধ, টালমাটাল এক সময়ের মধ্যে দিয়ে এগিয়ে চলে নতুন সমাজতান্ত্রিক রাষ্ট্র। কিন্তু দ্বিতীয় মহাযুদ্ধের পর আবারও এ নিয়ে তর্ক বাধে এবং কোরিয়া যুদ্ধের উন্মাত্তাল সময়টিতে এ ব্যাপারে মুখ খোলেন জোসেফ স্ট্যালিন। সোভিয়েত রাশিয়ার প্রতিদ্বন্দ্বী রাষ্ট্রগুলি অবশ্য এ বিতর্ককে এবং তাতে স্ট্যালিনের অংশগ্রহণকে সন্দেহ ও সংশয়ের চোখেই বিবেচনায় নেয়। কেননা ঠিক ওই সময়েই শুরু হয় কোরিয়ার যুদ্ধ – যাকে কেন্দ্র করে বিশ্বের পরাশক্তিগুলি বিভক্ত হয়ে পড়েছিল।